Lapuan patruunatehdas

Lapuan patruunatehdas eli Nammo Lapua Oy tai Lapuan tehdas (aikaisemmin Valtion Patruunatehdas, Patruunatehdas Lapua Oy ja Patria Lapua Oy) – lempinimeltään “Paukku” – on vuodesta 1923 Lapualla toiminut patruunoita ja patruunatarvikkeita valmistava tuotantolaitos.  Nykyisin laitos kuuluu pohjoismaiseen Nammo-konserniin. Päätuotteita ovat pienikaliiperiset patruunat ja niiden komponentit siviili- ja viranomaiskäyttöön.

 Historia 

Alun perin Lapuan patruunatehtaan paikalle oli ollut tarkoitus rakentaa saha 1900-luvun alussa, mutta ennen sahatoiminnan aloittamista viereisen joen virtauksen huomattiin olevan liian hidas sahatoimintaan. Tällöin Puolustusvoimat osti maan ja perusti alueelle patruunatehtaan vuonna 1923 turvatakseen itsenäisen ammustuotantonsa. Lapuan patruunatehdas vihittiin käyttöön 31. tammikuuta 1925. Valtion kivääripanostehdas alkanut toimintansa. Tehtaan vihkiäiset pidettiin Lapualla lauantaina, Iltalehti, 02.02.1925, , nro 26, s. 1Kansalliskirjaston digitaaliset aineistot. Viitattu 02.02.2025 Tehdas sai virallisesti nimekseen Valtion Patruunatehdas vuonna 1927. Tehtaan johtajana toimi vuosina 1928-1929 Kosti Veltheim, joka tuli sinne Valtion Kivääritehtaalta, jonne hän myös palasi lyhyen kautensa jälkeen.Kuka kukin oli Wikiaineistossa

Vaatimattoman alun jälkeen tuotanto moninkertaistui kysynnän kasvaessa toisen maailmansodan kynnyksellä. Toimitusjohtaja Volter Asplundin aikana tuotekehityksen uskottiin olevan niin hyvää, että Neuvostoliiton agentti järjesti hänen myrkyttämisensä arsenikilla vuonna 1932 sekä anasti kassakaapista vihot, joissa oli muun muassa uudenlaisen D-luodin tiedot.
pienoiskuva|284x284px|Entisiä tehtaan rakennuksia, jotka poistuivat tehdaskäytöstä vuoden 1976 räjähdyksen jälkeen. Nykyään rakennuksissa sijaitsee kulttuurikeskus Vanha Paukku. 
Puolustusvoimat ehdottivat Valtion patruunatehtaan toimintojen hajasijoittamista 1930-luvulla. Hanketta käynnisti jyväskyläläislähtöinen puolustusministeri Arvi Oksala. Paikaksi valikoitui Vaajakoskella sijainnut Kanavuori, josta SOK lahjoitti tontin tehtaalle. Tarkoitus oli saada pomminvarmat tilat ja ne päätettiin sijoittaa luolastoon. Patruunanvalmistus käynnistyi siellä vuonna 1944. Toiminta lopetettiin sodan päätyttyä, mutta tiloihin sijoitettiin 1950-luvulla ylimääräisiä koneita, joita kunnostettiin toimintakuntoon. Vuosina 1963–1965 toimintaa käynnistettiin uudestaan noottikriisin sekä Yhdysvaltojen ja Neuvostoliiton välien kiristyessä mahdollisen uuden sodan varalta. Osastossa työskenteli 10-15 henkeä. Koneet otettiin pois suojarasvasta ja ne koekäytetiin. Tuotantoa koeajettiin tekemällä 9 millin luoteja, hylsyjä ja rynnäkkökiväärin paukkupatruunan hylsyjä. Tämän jälkeen ne siirrettiin Lapualle ladattaviksi ja osa näistä ladattiinkin. Vielä 1980-luvulla Kanavuoressa varauduttiin sotaan. Pian kuitenkin ilmoitettiin, että toiminta lopetetaan. Yhteensä 350 erilaista konetta romutettiin ja tilat luovutettiin suojeluvarikolle. Lapuan Patruunatehtaan osasto Kanavuoressa lopetettiin 1990-luvun alussa.

Vuonna 1946 patruunatehdas liitettiin Valtion Metallitehtaiden osaksi. Ensimmäiset pienoiskiväärille tarkoitetut patruunat valmistettiin seuraavana vuonna. Vuonna 1955 tehdas siirrettiin Valmetista Suomen puolustusministeriön alaisuuteen.

Tehtaalla tapahtui vuonna 1976 räjähdys, jossa kuoli 40 ihmistä ja joka on yksi pahimmista sotien jälkeisistä onnettomuuksista Suomessa. Se johti päätökseen uuden tehdasrakennuksen rakentamisesta Lapuan Jouttikallion teollisuusalueelle. Seuraava investointi oli uusi hylsy- ja luotitehdas, joka otettiin käyttöön vuonna 1984.

1980-luvulla yritys satsasi voimakkaasti tuotekehitykseen, mikä johti kilpailukykyisempiin tuotteisiin urheilu-, metsästys- sekä viranomaispatruunoiden markkinoilla, ja myynnin nopeaan kasvuun.

Valtion Patruunatehdas yhtiöitettiin vuonna 1991 nimellä Patruunatehdas Lapua Oy. Vuoden 1992 alussa tuotevalikoimaa laajennettiin ostamalla saksalainen patruunatehdas SK Jagd- und Sportmunitions GmbH, nykyinen Lapua GmbH.

Suomen valtioneuvosto antoi vuonna 1996 lisätalousarvion hyväksymisen yhteydessä suostumuksen valtion omistaman puolustusvälineyrityksen perustamiseksi. Järjestely liittyi puolustusvälineteollisuuden suurempaan uudelleenjärjestelyyn, jossa muodostettiin uusi konserni Suomen Puolustusvälineteollisuus Oy, vuodesta 1997 Patria Industries Oy. Sen osina olivat Patria Lapua Oy, Patria Finavitec Oy, Patria Vammas Oy ja Patria Vehicles Oy.

Elokuussa 1998 Patria Industries Oyj, Celsius AB Ruotsista ja Raufoss ASA Norjasta yhdistivät  ampumatarvikeliiketoimintonsa Nammo-konserniksi. Nammo-konsernin suomalainen haara on Nammo Lapua Oy. Vuonna 2005 Nammo AS:n omistus jakautui puoleksi Patrialle ja puoleksi Norjan valtiolle.

 Lapua Magnum 

.338 Lapua Magnumin synty sai alkunsa vuoden 1982 paikkeilla.Lapua Magnumin tarina  Lapua. Viitattu 7.3.2012 Kokeita varten valmistettiin .338 Lapua Magnumin ensimmäinen varsinainen tuotantoerä vuonna 1988. Uudesta patruunasta oli kuitenkin tehty esitys CIP:lle vuonna 1987, ja vuonna 1989 .338 Lapua Magnum mittoineen virallistettiin.

Lapuan .338 kaliiperin FMJBT-luoti painaa 16,2 g (250 gr). Sotilaskäyttöön tarkoitettu .338 AP485 -panssarinlävistysluoti lävistää 500 metrin etäisyydeltä 15 mm:n metallilevyn.

 Tuotteet 

 Reunasytytteiset patruunat 

Tuotteet:Pienoiskiväärin patruunat  Lapua. Viitattu 7.3.2012
 X-Act
 Midas+
 Center-X
 Pistol King
 Pistol OSP
 Polar Biathlon

 Keskisytytteiset tuotteet 
Tuotteet urheiluammuntaan:
 Scenar (mm. 6,5x55 SE, .308 Win.)
 D46 (mm. .308 Win.)
 Lock Base (mm. .308 Win.)
 Cutting Edge (mm. 7.62 mm (.30))
 FMJ (mm. 30-06 Spring., .308 Win.)

Tuotteet metsästykseen
 Naturalis (mm. 6,5x55 SE, .308 Win.)
 Mega (mm. 6,5x55 SE, .308 Win.)
 FMJ (mm. .223 Rem., .308 Win.)

Lähteet

Aiheesta muualla
Lapuan patruunatehdas, Historia, Kansallisarkisto 
Luokka:Patria
Luokka:Patruunat
Luokka:Lapuan rakennukset ja rakennelmat
Luokka:Suomalaiset aseteollisuusyritykset